ปรับกลยุทธ์รูดปรื๊ดรับนโยบายเพิ่มเงิน
ธุรกิจบัตรมาแรง แบงก์ปรับกลยุทธ์รับนโยบายรัฐตลาดโตไม่ต่ำกว่า 10%
7 ก.ย. 2554

ธุรกิจบัตรมาแรง แบงก์ปรับกลยุทธ์รับนโยบายรัฐตลาดโตไม่ต่ำกว่า 10%
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารได้พัฒนาผลิตภัณฑ์ทางการเงินเพื่อรองรับนโยบายรัฐที่จะเพิ่มรายได้ ทั้งการปรับค่าจ้าง 300 บาท เงินเดือนปริญญาตรี 1.5 หมื่นบาท ซึ่งคาดว่าหากนโยบายชัดเจนจะช่วยกระตุ้นการเติบโตของตลาดบัตรเครดิตและสินเชื่อบุคคลได้ไม่ต่ำกว่า 10%
“เบื้องต้นคาดว่าบริษัทขนาดใหญ่จะทยอยปรับขึ้นก่อน แต่ต้องรอดูท่าทีของบริษัทขนาดกลาง ซึ่งหากมีการปรับขึ้นตามก็จะส่งผลบวกต่อธุรกิจเป็นอย่างมาก ทั้งการใช้จ่ายและการออมที่เพิ่มขึ้น” นายฐากร กล่าว
ล่าสุด ธนาคารกรุงศรีฯ ได้เปิดตัวบัตรกรุงศรี เดบิต เฟิร์สช้อยส์ซึ่งเป็นบัตรที่ให้วงเงินสินเชื่อผ่อนชำระ สินเชื่อเงินสด เบิกถอนสินเชื่อ เงินสดได้สูงสุด 3 แสนบาท และผ่อนชำระสินค้าดอกเบี้ย 0% กับร้านค้ากว่า 6,000 แห่ง เพื่อเจาะฐานลูกค้ารายได้ 7,000-8,000 บาท แต่ไม่เกิน 1.5 หมื่นบาท
ธนาคารกรุงศรีฯ ตั้งเป้าขยายฐานสินเชื่อบุคคลเพิ่มขึ้นเป็น 2.6 แสนล้านบาท จาก 2.45 แสนล้านบาท เพิ่มบัตรเอทีเอ็มและเดบิตเป็น 4 ล้านใบ เพิ่มขึ้น 1 ล้านใบ ภายในปี 2555
นายฌอง มาร์ค ดาแลร์ผู้อำนวยการอาวุโส ฝ่ายพัฒนาบัตรเครดิตและสินเชื่อบุคคล ธนาคารธนชาต กล่าวว่า ธนาคารได้ปรับกลยุทธ์ธุรกิจบัตรเครดิตใหม่ โดยจะเสนอขายข้ามผลิตภัณฑ์ให้กลุ่มลูกค้าเช่าซื้อรถยนต์ และเริ่มเข้าไปทำตลาดในกลุ่มข้าราชการที่จะมีการปรับฐานรายได้ โดยตั้งเป้าเพิ่มบัตรเครดิตเป็น 6 แสนใบ และเพิ่มขึ้นเป็น 1 ล้านใบ ภายใน 3 ปี